Δύο χρόνια συμπληρώνονται από την τραγική απώλεια του μικρού Μάριου στο Μενίδι και όμως οι αδέσποτες σφαίρες συνεχίζουν να πέφτουν «βροχή».

Καταγγελίες – σοκ έκαναν οι κάτοικοι της περιοχής στο κεντρικό δελτίο ειδήσεων του Star.

«Πριν 15 ημέρες μεγαλύτερο βλήμα τρύπησε τη λαμαρίνα του γκαράζ και στη συνέχεια τρύπησε τον ουρανό του αυτοκινήτου μου.

»Η κατάσταση είναι ανεξέλεγκτη» λέει κάτοικος. Και δεν είναι ο μόνος που έχει τρύπα στο αμάξι του από αδέσποτη σφαίρα.

«Ξυπνάω και βλέπω τρύπα στο καπό του αυτοκινήτου, τώρα ο Θεός βοηθός».

Οι «πιστολέρο» της περιοχής έχουν αποθρασυνθεί τόσο, που όχι μόνο πυροβολούν ανεξέλεγκτα, αλλά δε διστάζουν ακόμα και να διαφημίζουν τα όπλα τους στις σελίδες κοινωνικής δικτύωσης.

Κάτοικοι σε απόγνωση: «Στο Μενίδι ζούμε από… θαύμα»

«Ζούμε από θαύμα. Πάνω στην ταράτσα μου είναι γεμάτο σφαίρες.

»Φοβόμαστε να βγάλουμε τα παιδιά μας έξω».

Οι κάτοικοι στις πολύπαθες Αχαρνές έχουν βαρεθεί πλέον να μαζεύουν σφαίρες από τις αυλές τους.

Και όλα αυτά συμβαίνουν δύο χρόνια μετά την τραγική απώλεια του 11χρονου Μάριου, που συγκλόνισε το πανελλήνιο.

Μάριος: Δύο χρόνια πέρασαν από την τραγωδία

«Δύο χρόνια μετά ο δολοφόνος του Μάριου παραμένει ασύλληπτος. Δύο χρόνια μετά, η εγκληματικότητα συνεχίζει.

»Ζητάμε άμεση επίλυση του προβλήματος και λήψη μέτρων» λέει η Πρόεδρος Ένωσης Γονέων Δήμου Αχαρνών, Ελένη Μότσια.